大龍湫
作者：樓鑰
朝代：宋

paragraphs: 北上太行東禹穴，鴈蕩山中最奇絕。
龍湫一派天下無，萬口贊揚同一舌。
行行路入兩山間，踏碎苔痕屐將折。
山窮路斷脚力盡，始見銀河落雙闕。
矩羅宴坐看不厭，騷人弄詞困搜抉。
謝公千載有遺恨，李杜復生吟不徹。
我遊石門稱勝地，未信此湫真卓越。
一來氣象大不侔，石屏倚天驚鬼設。
飛泉直自天際來，來處益高聲益烈。
從他倒瀉三峽流，到此誰能定優劣。
鴈山佳趣得要領，一日盡游神惡褻。
驪龍高卧喚不應，自媿筆端無電掣。
輪囷蕭索湍不怒，非霧非煙亦非雪。
我聞涷雨初霽時，噴擊生風散空闊。
更期雨後再來看，浄洗一生煩惱熱。